“โฆษกรัฐบาล” แจงข่าว “ล็อกดาวน์” 14 วัน ชี้ยังไม่มีมติ แนะรอ ศบค.แถลงทางการ
“อนุชา บูรพชัยศรี” โฆษกรัฐบาล แจงข่าว "ล็อกดาวน์" 14 วัน โดยขณะนี้ที่ประชุมยังไม่มีมติออกมา แนะรอ ศบค.แถลงข่าวอย่างเป็นทางการหลังเสร็จสิ้นการประชุม
9 ก.ค. 2564

นายอนุชา บูรพชัยศรี โฆษกประจำสำนักนายกรัฐมนตรี ชี้แจงกรณีมีการนำเสนอข้อมูลไปในทิศทางเดียวกันว่า ที่ประชุมศบค.ชุดใหญ่ ที่มีนายกรัฐมนตรีเป็นประธาน ได้พิจารณาล็อกดาวน์พื้นที่ 6 จังหวัด เสี่ยงสูง ได้แก่ กรุงเทพฯ นนทบุรี ปทุมธานี สมุทรสาคร นครปฐม และสมุทรปราการ เป็นเวลา 14 วัน โดยจะเริ่มมีผลในวันที่ 10 ก.ค.นี้
โดยระบุว่า “ขอเรียนเพื่อทราบว่า รายงานข่าวที่สื่อมวลชนได้รายงานเรื่องการประชุมศบค. ณ ตอนนี้ ยังไม่ตรงกับข้อเท็จจริงทั้งหมด นอกจากนั้น การประชุมยังคงดำเนินการอยู่ เมื่อการประชุมเสร็จสิ้นแล้ว ทางศบค.จะแถลงข่าวโดยทันทีเพื่อความชัดเจนถึงข้อสรุปจากการประชุมครับ”